Nem kémügy az Ibiza-videó | Euronews
Nem a szervezett bűnözés és nem is külföldi hírszerzés áll az "Ibiza-videóként" ismertté vált politikai botrány hátterében - közölte a bécsi ügyészség, amely májusban indított vizsgálatot az osztrák alkancellárt kompromittáló felvétel ügyében. A nyomozás most a lefoglalt adathordozók elemzésére koncentrál.
Heinz-Christian Strache, aki 14 évig volt az Osztrák Szabadságpárt elnöke, azért volt kénytelen visszavonulni tavasszal, mert nyilvánosságra került egy ibizai videófelvétel, amelyen az FPÖ frakcióvezetőjével együtt állami megrendeléseket ígért egy állítólagos orosz oligarcha állítólagos unokahúgának abban az esetben, ha a nő pénzzel és egy médiabirodalom megszervezésével támogatja a Szabadságpártot. Az ügybe belebukott az osztrák kormánykoalíció, de a kancellárt adó Osztrák Néppárt megerősödve került ki az előrehozott választásokból.
A feltételezés szerint a tettesek eurómilliókat akartak a felvételért, de hiába ajánlották fel többeknek, senkinek sem kellett.
A bécsi ügyészség hét ember ellen indított eljárást hangfelvevő- és lehallgató készülékkel való visszaélés, titkosított iratok hamisítása, zsarolás kísérlete és súlyos csalás gyanújával. Az eddig összegyűlt információk szerint közülük legalább ketten biztosan részt vettek a csalás kitervelésében és lebonyolításában. Hárman vannak vizsgálati őrizetben, ők állítólag valótlan információkat adtak el egy honlap üzemeltetőjének, még nem tudni, hogy a videóhoz közvetlenül van-e közük. Az ügy szálai egészen Hollandiáig, Németországig, Spanyolországig és Svájcig vezetnek.
Az osztrák hírügynökség, az APA szerint az eddig szűkszavú bécsi ügyészség most azért közölt aránylag sok részletet, mert azoknak, akiket őrizetbe vettek, joguk van betekinteni az ügyiratokba, vagyis rajtuk keresztül is nyilvánosságra kerülhetett volna mindez.